Na kućne adrese penzionera sa primanjima većim od 25.000 počela su da stižu pisma zahvalnosti, poslata u ime predsednika Srbije i Srpske napredne stranke. Najstarijim sugrađanima Aleksandar Vučić zahvaljuje na žrtvi koju su podneli u poslednje četiri godine, tokom kojih su im penzije bile umanjene.

Kao što je i najavio, troškove slanja pisma snosi stranka, ali je i dalje nepoznanica odakle joj lični podaci penzionera.

Izvor: N1

Stigla vam je pošta - to obaveštenje ovih dana dobijaju penzioneri, ali i predsednik Srbije. Na njegovu zahvalnost najstarijima stižu i odgovori. U jednom od otvorenih pisama, koje je postalo hit na društvenim mrežama, potez Aleksandra Vučića penzionerka iz Beograda naziva licemerjem.

"Stanite pred ogledalo, dobro se pogledajte i zastidite se, jer ste se sa toliko prekršenih pravnih, ljudskih i moralnih normi obratili nekome ko je časno i pošteno sticao skromne materijalne vrednosti, dostojanstvo i ugled, i koga je ovo Vaše obraćanje beskrajno revoltiralo", navela je penzionerka u pismu.

U sličnom raspoloženju poštara je s pošiljkom iz SNS-a dočekao i Ranko Marković.

"Šta je još gore, da mi se, posle četiri godine kada mi vraćaju to što je moje, zahvaljuju na jedan način koji nije primeren čoveku koji je šef vladajuće stranke u našoj zemlji, ali bez najave da će nam ikada vratiti te otete pare", kaže Marković.

Na zahvalnost je, međutim, odgovoreno i zahvalnošću, pa je tako među spontano okupljenim građanima koji su danas dočekali predsednika ispred fabrike u Kuli bilo i penzionera.

Bravo, bravo majci što te rodila i što te Srbija ima...Bog te poživeo...Hvala, kažu u Kuli.

A kako je Srpska napredna stranka znala kome i na koju adresu treba poslati pismo? To se već od prvih pristiglih pošiljki pita i Poverenik za zaštitu podataka ličnosti.

"Odgovarajuće izjašnjenje Poverenik je u istom roku zatražio i od Generalnog sekretarijata predsednika Republike i od Srpske napredne stranke. Po okončanju postupka nadzora Poverenik će, kao i obično, o rezultatima i u skladu s njima preduzetim merama, obavestiti javnost", naveo je Rodoljub Šabić.

U PIO fondu kažu da stranka podatke nije dobila iz njihove baze, dok iz SNS-a nema nikakvog odgovora na naš upit. A dužni su, smatraju u Transparentnosti Srbija, da objasne i u kom se svojstvu Vučić obraća penzionerima. Kao predsednik države, na šta upućuje fotografija, kao lider stranke, koja je pošiljalac ili kao građanin, lično, kako, s poštovanjem, stoji u potpisu.

"Ono što bi trebalo da bude zakonski standard je da se uvek razdvoji i da uvek bude jasno, nedvosmisleno, ko se građanima obraća, da li je to stranački ili državni funkcioner. Takva odredba postoji i u Zakonu o agenciji za borbu protiv korupcije, član 29, međutim, nevolja je što taj član ima izuzetak koji se odnosi na funkcionere koji su neposredno izabrani od strane građana", kaže Nemanja Nenadić iz Transparentnosti Srbija.

To što je izuzetak ne bi trebalo, smatra Nenadić, da postane pravilo za predsednika Srbije čije pismo, inače, prema zvaničnim podacima Vojnog sindikata Srbije, nije dočekalo oko 150 hiljada, u međuvremenu umrlih, penzionera. Nisu, kažu, dočekali pismo, ali ni, kako ih vlast predstavlja, nikad veće penzije.

"Kako živite vi, obično naš narod kaže nikad bolje. A to znate šta znači. Tako i ove penzije su nikad bolje, mislim nikad veće", kaže penzioner Ranko Marković.